สำรวจด้านความยั่งยืนขององค์กร (Corporate Sustainability)ตอน 2
การสร้าง Corporate Sustainability เป็นสิ่งสำคัญมากในการดำเนินธุรกิจในปัจจุบัน
21 ส.ค. 2554

การสร้าง Corporate Sustainability เป็นสิ่งสำคัญมากในการดำเนินธุรกิจในปัจจุบัน 
โดย..สุรพันธ์ ถาวรวงษ์
เนื่องจากการจะให้ธุรกิจดำเนินไปอย่างยั่งยืนมั่นคง ธุรกิจต้องดำเนินกิจกรรมที่เกี่ยวข้องกับการพัฒนาอย่างยั่งยืน (Sustainable Development) ผ่านการเข้าไปมีส่วนร่วมรับผิดชอบและส่งเสริมการพัฒนาสังคมให้กับผู้มีส่วนได้เสียมากขึ้น ตั้งแต่ระดับของลูกค้า คู่ค้า ชุมชนและสภาพแวดล้อม ประชาสังคม ไปจนถึงคู่แข่งขันทางธุรกิจ ตัวอย่างกิจกรรมมีตั้งแต่ ความรับผิดชอบในผลิตภัณฑ์ต่อผู้บริโภค ไม่เอารัดเอาเปรียบต่อคู่ค้า การปกป้องรักษาสิ่งแวดล้อม การเสียภาษีให้รัฐอย่างตรงไปตรงมา การดำเนินงานในทางต่อต้านการให้สินบน เป็นต้น ตอนนี้ท่านผู้อ่านคงจะทราบคร่าวๆ ถึงแนวคิดของ Sustainability ในด้านความยั่งยืนขององค์กรแล้ว สัปดาห์นี้จะขอกล่าวถึงประเด็นที่น่าสนใจที่สรุปอยู่ในบทความการสำรวจความคิดเห็นของผู้บริหารต่อ Sustainability ใน MIT Sloan Management Review (Winter 2011) เพิ่มเติมจากสัปดาห์ที่แล้วนะครับ
จับต้องไม่ได้ (Intangible) ยากเกินที่จะวัด จำเป็นเกินกว่าที่จะเพิกเฉย : เป็นไปได้ว่าประโยชน์สูงสุดของการลงทุนด้าน Sustainability จะจับต้องไม่ได้ (Intangible) อาทิ ความพึงพอใจของพนักงาน ความพึงพอใจของคู่ค้า ความพึงพอใจของชุมชน ซึ่งอาจเป็นกระบวนการคิดเชิงลำเอียง แต่บริษัทจะวัดต้นทุนและผลประโยชน์ที่เพิ่มขึ้นจากความพยายามด้าน Sustainability ได้อย่างไร และผู้บริหารจะใส่ Intangible นี้ลงในกระบวนการตัดสินใจระดับใด
จากผลการสำรวจ ผู้บริหารส่วนใหญ่ลำบากใจใน Intangible เพราะถนัดในการตัดสินใจโดยใช้ข้อมูลเชิงตัวเลขมากกว่า ความยุ่งยากในการประเมินต้นทุนและผลประโยชน์ของการลงทุนเพื่อ Sustainability และความยุ่งยากในการพัฒนาเครื่องมือสำหรับการประเมินผลของ Sustainability อย่างครอบคลุม คือสองอุปสรรคที่ถูกกล่าวขานบ่อยที่สุดว่าทำไมมันเป็นสิ่งท้าทายในการทำกรณีศึกษาสำหรับ Sustainability
1 ใน 5 ของผู้ตอบแบบสอบถาม กล่าวว่า พวกเขาใช้ปัจจัยเชิงคุณภาพในการตัดสินใจการลงทุนที่เกี่ยวข้องกับ Sustainability ทั้งนี้มีผู้ตอบแบบสอบถามส่วนน้อยเท่านั้นที่เห็นว่าการลงทุนที่เกี่ยวข้องกับ Sustainability จะให้อัตราผลตอบแทนลดลงหรือทำให้จุดคุ้มทุนยาวนานขึ้น
ความเชื่อมโยงระหว่างการปฏิบัติงานที่สามารถแข่งขันได้ (Competitive Performance) และการบริหารมุ่ง Sustainability (SustainabilityDriven Management) : สิ่งที่น่าสนใจคือความแตกต่างกันที่ปรากฏออกมาระหว่างบริษัทที่มีผลประกอบการดีและบริษัทที่มีผลประกอบการไม่ดีต่อการให้ความสำคัญใน Sustainability บริษัทที่มีผลประกอบการดีเห็นด้วยกับการบริหารมุ่ง Sustainability ความแตกต่างปรากฏในวิธีการเพิ่มประสิทธิภาพในการใช้ทรัพยากรและลดการทำลายสิ่งแวดล้อมจากการประกอบธุรกิจ วิธีประเมินความเสี่ยง การประเมินความคาดหวังของผู้มีส่วนได้เสีย และแนวทางในการหาโอกาสใหม่ๆ ตัวอย่างของลักษณะของบริษัทที่มีผลประกอบการดีมีดังนี้
๐ พยายามเปลี่ยนแปลงสิ่งใหม่เพื่อสร้างความแตกต่างในการแข่งขัน
๐ มุ่งเน้นระยะยาว
๐ เชื่อมั่นว่าการกระทำที่เกี่ยวข้องกับ Sustainability นำไปสู่ผลกำไร
๐ ประเมินผลประโยชน์ที่เกี่ยวข้องกับ Sustainability ทั้งหมดดีกว่า
๐ แต่งตั้งผู้จัดการที่ทำงานเพื่อ Sustainability
๐ ให้ผู้บริหารและพนักงานช่วยผลักดัน Sustainability ภายในองค์กร
๐ พิจารณาแผนการความเสี่ยง สิ่งที่จับต้องไม่ได้ และปัจจัยเชิงคุณภาพ อย่างเป็นกระบวนการ
๐ เชื่อมั่นอย่างมากในกรณีศึกษาสำหรับ Sustainability
ความสำคัญของ Sustainability แตกต่างกันตามกลุ่มอุตสาหกรรม : สิ่งที่กล่าวถึงซ้ำๆ ระหว่างการสัมภาษณ์ผู้บริหาร คือ “ไม่ต้องห่วง คุณไม่ต้องหา Sustainability เพราะ Sustainability จะหาคุณเอง” แต่ Sustainability หาบางกลุ่มอุตสาหกรรมเร็วกว่ากลุ่มอื่น ข้อมูลการสำรวจแสดงให้เห็นว่าบริษัทในบางกลุ่มอุตสาหกรรมมีความเข้าใจในเรื่องการลงทุนเพื่อ Sustainability ที่ดีกว่าและได้ตระหนักถึงความได้เปรียบทางการแข่งขันแล้ว บริษัทที่กล่าวนี้คือบริษัทในกลุ่มเคมีภัณฑ์และกลุ่มทรัพยากร ซึ่งใช้ Sustainability เพื่อบรรเทาความเสี่ยงและเป็นใบอนุญาตในการปฏิบัติงาน และค่อยๆ พัฒนาให้สมบูรณ์ยิ่งขึ้น
แนวคิดการใช้ Sustainability ในบางกลุ่มอุตสหกรรมก็ไม่ปรากฏชัด เช่น บริษัทในกลุ่มรถยนต์และกลุ่มสินค้าเพื่อการบริโภคและอุปโภค อันที่จริงน่าจะรายงานความได้เปรียบทางการแข่งขันจากการลงทุนใน Sustainability ด้วย แต่บริษัทเหล่านี้ก็ไม่ได้ให้ความสำคัญมากกว่าบริษัทในกลุ่มอื่นแต่อย่างใด
หมดหน้ากระดาษแล้ว ฉบับหน้าจะเป็นตอนจบของผลการสำรวจด้านความยั่งยืนขององค์กร โปรดติดตามได้ในตอนที่ 3 ครับ m